Tra il blanc e neri dal Udin e il neri e blu de Atalanta il colôr dominant al è il grîs di une partide flape e smamide. L’Udin nol vinç e (almancul chê…) nol piert: al cjape un pont che al è mancul di ce che si spietâvisi dopo de vitorie di domenie stade cuintri dal Toro ma al è avonde par tignî bot in classifiche e lâ indenant cence fastidis te ultime part dal campionât. Magari, cun plui trancuilitât al rivarà ancje un pôc di zûc, un pôc di spetacul e risultâts positîfs e taronts. Magari…
La scuadre di Stramaccioni e chê di Edi Reja, a tacâ dal imprin de partide, a somein plui impegnadis tal cirî di no fâsi dal mâl. I parons di cjase, che in teorie a àn plui motîfs par fracâ il pît sul aceleradôr, no rivin a fâlu. A mantegnin dome il control de bale par plui timp e vonde.
L’Udin, cence Kone e cun Bruno Fernandes daûr di Di Natale, unic atacant, al bade soredut a no fâ busis tal mieç dal cjamp, cun Pinzi, cun Allan e cun Guilherme, che a cuvierzin la difese a trê. Cussì te prime frazion a son dome dôs lis veris ocasions di gol: un colp cul cjâf di Denis dopo cuatri minûts e il pâl cjapât di Widmer suntun biel sugjeriment di Guilherme nûf minûts plui indenant. Se propit si à voie di ricuardâ alc altri, si puedin menzonâ cualchi tîr di fûr de aree di rigôr cence masse pretesis di Carmona e di Cigarini, il bon dinamisim di Gomez e Morales, un fal su Allan al limit de aree di rigôr che nol ven sivilât e un colp cul cjâf fûr bersai di Dramè.
Tal secont timp la musiche e reste chê. Reja nol cambie ni scheme ni organic ofensîf e la Atalanta e continue a pontâ su Denis, che nol combine alc e ce, a part une conclusion cul cjâf che no cree problemis a Karnezis. Strama al fâs compagn, almancul pal prin cuart di ore, ven a dî fintremai ae sostituzion di Di Natale cun Thereau, che in concret no mude la gjeometrie dal 3-5-1-1.
Cualchi minût plui indenant e rive une biele conclusion di Gomez, che e ven fermade cence fastidis di Karnezis e po dome sossedadis almancul fint ai ultins vincj minûts, cuant che Widmer al fâs partî un tîr insidiôs che si stramude intun cross par Bruno Fernandes, che però nol rive a fâlu rindi, e cuant che Rocchi al tire fûr il cartelin ros cuintri di Carmona par une sô jentrade brute cuintri di Allan e la Atalanta e reste in dîs.
L’Udin al prove a profitâ de superioritât numeriche, intant che Reja al rinfuartìs la linie mediane cu la sostituzion di Gomez cun Migliaccio, ma nol rive a cumbinâ masse. La iniziative miôr e je un cross di Piris cuntun colp cul cjâf di Wiedmer che però nol cjate il spieli de puarte, sù par jù cinc minûts prime de fin.
Cussì si rive ae fin cence goi ni fats e ni cjapâts. Pal Udin al pues lâ ancje ben cussì, almancul in cheste ocasion.
fur_Latn fur_Latn fur_Latn fur_Latn fur_Latn fur_Latn fur_Latn